**OBRAZLOŽENJE**

Nacrtom prijedloga Zakona o kvaliteti zdravstvene zaštite, s Konačnim prijedlogom Zakona (u daljnjem tekstu: Nacrt prijedloga Zakona) određuju se načela i sustav mjera za ostvarivanje i unapređenje sveobuhvatne kvalitete zdravstvene zaštite u Republici Hrvatskoj. Ujedno se propisuje postupak akreditacije zdravstvenih ustanova, trgovačkih društava koja obavljaju zdravstvenu djelatnost te privatnih zdravstvenih radnika kao i procjena zdravstvenih tehnologija, a sve radi osiguranja i smanjivanja rizika po život i zdravlje pacijenata.

Zakonom o kvaliteti zdravstvene zaštite i socijalne skrbi („Narodne novine“, broj 124/11) osnovana je Agencija za kvalitetu i akreditaciju u zdravstvu i socijalnoj skrbi. Djelokrug poslova Agencije za kvalitetu i akreditaciju u zdravstvu od 1. siječnja 2019. godine prenosi se na Ministarstvo zdravstva. Donošenjem zakonskog prijedloga izbjeći će se pojava pravnih praznina, a sve u cilju osiguravanja nastavka aktivnosti i kontinuiteta poslova koje sada obavlja Agencija na području sustava kvalitete zdravstvene zaštite.

Na taj način osigurat će se provedba Zaključka Vlade Republike Hrvatske o smanjenju broja agencija, zavoda, fondova, trgovačkih društava, instituta, zaklada i drugih pravnih osoba s javnim ovlastima koji je Vlada Republike Hrvatske donijela 2. kolovoza 2018. godine.

Radi osiguranja učinkovite, djelotvorne, jednako visokokvalitetne i jednako dostupne zdravstvene zaštite u svim zdravstvenim djelatnostima, na svim razinama zdravstvene zaštite te na cijelom području Republike Hrvatske ministar nadležan za zdravstvo donosi plan i program mjera za osiguranje, unapređenje, promicanje i praćenje kvalitete zdravstvene zaštite.

Planom i programom mjera utvrđuju se prioriteti za poboljšanje kvalitete zdravstvene zaštite te mjere za uvođenje jedinstvenog sustava standarda kvalitete zdravstvene zaštite, kliničkih pokazatelja kvalitete i pokazatelja sigurnosti pacijenta. Utvrđene mjere obvezni su provoditi svi nositelji zdravstvene djelatnosti radi uspostave hrvatskog standarda kvalitete zdravstvene zaštite i procjene sigurnosti pacijenata.

Ministarstvo nadležno za zdravstvo provodi obvezno praćenje pokazatelja kvalitete zdravstvene zaštite utvrđenih planom i programom mjera u Republici Hrvatskoj.

U zdravstvenim ustanovama osniva se Povjerenstvo za kvalitetu zdravstvene ustanove.

Akreditacijski postupak jest dobrovoljan postupak koji se obavlja na zahtjev nositelja zdravstvene djelatnosti sukladno akreditacijskim standardima. Akreditaciju rješenjem daje, odnosno uskraćuje Ministarstvo nadležno za zdravstvo.